РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/276-21

30. јун 2021. године

Б е о г р а д

ЗАПИСНИК

19. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 25. ЈУНА 2021. ГОДИНЕ

Седница је почела у 11 часова и 5 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора:

Весна Стамболић, Снежана Петровић, Наташа Љубишић, Драгомир Карић и Угљеша Марковић.

Седници су присуствовали заменици чланова Одбора: Невенка Костадинова (заменик члана Одбора Иване Поповић), Милош Банђур (заменик члана Одбора Крсте Јањушевића), Младен Бошковић (заменик Члана Одбора Ане Белоице)

Седници нису присуствовали чланови Одбора: Снежана Пауновић, Зоран Томић, Александра Томић, Јасмина Каранац, Тихомир Петковић, Оливера Недељковић, Војислав Вујић и Илија Животић, нити њихови заменици.

Седници је, на позив председника, присуствовао Стеван Никчевић, државни секретар у Министарству трговине, туризма и телекомуникација.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о потврђивању Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, који је поднела Влада (011-1047/21 од 11. јуна 2021. године).

Прва тачка: **Разматрање Предлога закона о потврђивању Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи**

Одбор је размотрио Предлог закона о потврђивању Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи и поднео Извештај Народној скупштини.

У уводним напоменама, Стеван Никчевић државни секретар у Министарству трговине, туризма и телекомуникације, истакао је да је суштина Споразума да се омогући исти регулаторни облик сарадње између Републике Србије и Уједињеног Краљевства у свим аспектима, као пре Брегзита. Ово је општи и први споразум који је закључило Министарство туризма, трговине и телекомуникација, док су у његовој припреми учествовале 24 институције. Споразум третира питања опште државне сарадње, сарадње у међународним областима, сарадње у области безбедности и укупне сарадње на економском плану. Што се економског аспекта тиче, који је најдоминантнији кроз овај споразум, суштина је била да се задржи исти ниво либерализације трговине услугама и робама који је постојао пре Брегзита и који је био регулисан кроз Споразум о сарадњи и придруживању. ССП је неважећи за регулисање економских односа Србије и Уједињеног Краљевства од 31. децембра 2020. године, када је Уједињено Краљевство и формално напустило ЕУ. УК је једно од најзначајнијих економских партнера Републике Србије, рачунајући по старој методологији по којој је до пре неколико година Народна банка третирала инвестиције, према земљи резиденције, а не према дестинацији са које долазе средства за инвестиције. Од 2017. године године Србија бележи суфицит у размени са Уједињеним Краљевством. За последњих десет година робна размена је удвостручена. Трговина робама у укупној размени износила је у 2019. години 557 милиона евра, а суфицит у размени је био 94 милиона евра. Када је у питању трговина услугама ту је још радиклнији суфицит односно наш извоз услуга у УК него што је увоз из те земље. Све су то биле опредељујући параметри који су условљавали да у што краћем року дођемо до закључења овог споразума. Поштујући чињеницу да је због изласка из ЕУ Велика Британија је морала да закључи 67 споразума и да је овај био само један од њих, Србија је успела у доста кратком року да потпише овај споразум који је привремени, на чему су обе стране инсистирале, како не би дошло до прекида економске сарадње због не ступања на снагу овог споразума. Споразум је потписан 15. маја, а 20. маја су размењене ноте и практично је почео да се примењује. Задржан је исти ниво трговинске либерализације који је постојао са Великом Британијом док је била чланица ЕУ и то омогућује нашим привредницима да даље наставе сарадњу. У питању је споразум где је примењен принцип mutatis mutandis, односно мењано је само оно што је било потребно да се мења. То је омогућило пуну стабилност и предвидивост економског амбијента за партнере из пословне заједнице и са једне и са друге стране, кад су у питању размена добара услуга и кад су у питању инвестиције и тиме је континуитет обезбеђен. Изразио је наду да ће Србија и у будућности остваривати раст и суфицит са овако напредном земљом и земљом која има потребу да свој капитал шири и на друге дестинације. Велика Британија је, поред осталог, омогућила квоту од 13,62% укупне размене које је Србија имала са ЕУ и то је велика добит за Србију. За нас је то добро зато што има простора да се даље повећава извоз свих роба и услуга у Велику Британију. Све квоте су на годишњем нивоу, примењују се од датума ступања споразума на снагу и на годишњем нивоу се разматрају. Министарство је, од како је споразум привремено примењен, у неколико наврата одржало презентације у Привредној комори Србије заједно са Британском Амбасадом. Није направљен велики прекид у сарадњи. Интересантна је чињеница да за прва четири месеца Србоја бележи раст извоза у Велику Британију чак и у периоду кад су биле успостављене царине, које су се кретале за одређене производе од 10% до 30 %. Најугроженија би била наша аграрна индустрија да нисмо закључили споразум, јер добар део тарифних линија су замрзнуте малине, свеже купине и друго воће. Извозници и увозници који су се определили и баве се индустријским производима, нису имали штету јер су успели пре ступања на снагу тог режима да увезу робу или извезу робу коју су имали на лагеру. Министарство трговине, туризма и телекомуникације је у припреми споразума највише су сарађивало са Министарством спољњих послова, јер је ово општи међудржавни споразум па се третирају и питања политичке и безбедносне сарадње. Потписани споразум се односи и на сарадњу са међународним организацијама, Међународним судом правде и са другим организацијама које нису предмет билатералних односа, али се односи са ВБ прожимају и кроз чланство у тим организацијама.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* шта се највише мења за Србију, с обзиром да Уједињено Краљевство више није у ЕУ;
* да ли Србија на основу овог Споразума потпуно равноправно извози у Републику Северну Ирску.

У одговору на постављена питања, Стеван Никчевић, државни секретар у Министарству трговине, туризма и телекомуникација, истакао је да спољнотрговински режим и ниво либерализације остају исти. Споразум третира и Велику Британију и Северну Ирску. Са Републиком Ирском није било промена, тако да остаје исти режим. Саставни део овог споразума је и Заједничка декларација о трилатералном пореклу. Успорени су токови усаглашавања правила о пореклу између ЕУ и Велике Британије и зато је само усвојена декларација, а није дефинисано трилатерално порекло. Нека логистичка питања ће са ЕУ морати да се реше што пре, чиме смо и ми везани. Највећи притисак је био управо од малинара и извозника јагодичастог воћа, који су учествовали на састанку са председницом Владе када је усаглашаван споразум. Најпре је постигнут договор у економском делу, а сложенији договори су били у вези других питања. Претпрошле године су остварили директан извоз од 30 милиона евра за Теско, највећи трговински ланац. Одбор је расправљао о овом питању у априлу ове године, када је дао сагласност на привремену примену овог споразума, који је сада упућен на ратификацију Народне скупштине. Влада и Министарство су правовремено одреаговали да заштите интересе наше привреде на тржишту Уједињеног Краљевства. То је пожељно тржиште и многе земље се боре да добију статус какав ми овим споразумом добијамо. Свако одуговлачење било би лоше по нашу привреду, јер кад се једном изгуби тржиште, а неко други га заузме, тешко се враћа.

У дискусији су учествовали Верољуб Арсић, Милош Банђур и Драгомир Карић.

Одбор је, у складу са чланом 155. став 2. Пословника Народне скупштине, једногласно одлучио да предложи Народној скупштини да прихвати Предлог закона о потврђивању Споразума о партнерству, трговини и сарадњи између Владе Републике Србије и Владе Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи и поднео, у складу са чланом 156. став 3. Пословника, Извештај Народној скупштини.

За известиоца Одбора на седници Народне скупштине одређен је Верољуб Арсић, председник Одбора.

Седница је закључена у 11 часова и 25 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић